በ4 ቢሊየን ብር ወጪ የመዲናዋን የትራፊክ መጨናነቅ የሚያቃልሉ መንገዶች እየተገነቡ ነው
– በአዲስ አበባ የትራፊክ መጨናነቅን የሚያቃልሉ አማራጭ መንገዶች በመገንባት ላይ  መሆናቸውን የአዲስ አበባ መንገዶች ባለስልጣን ።የባለስልጣኑ ዋና ሥራ አስኪያጂ ኢንጂነር ፈቃደ ሃይሌ እንደተናገሩት፥ ከቃሊቲ አደባባይ-ቱሉ ዲምቱ- ጎሮ አያት እና ከቱሉ ዲምቱ-ለቡ የሚወስዱት መንገዶች በመገንባት ላይ ከሚገኙት መካክል ይጠቀሳሉ ።የመንገድ  ግንባታዎቹ  በጠቅላላው 28 ኪሊሜትር የሚሸፍን ነው ብለዋል ።ከቻይና መንግስት በተገኘ 4 ቢሊየን ብር ብድር በመገንባት ላይ የሚገኙት መንገዶቹ ደረጃቸውን ጠብቀው ግንባታቸው እየተከናወነ እንደሚገኝ ተናግረዋል ።አቃቂ አካባቢ ያለውን የትራፊክ መጨናነቅ ለማስቀረት በማሰብም ከለቡ አቃቂ በመገንባት ላይ የሚገኘውን አንደኛውን የመንገድ ክፍል በተያዘው በጀት አመት ለማጠናቀቅ ከፍተኛ ርብርብ እየተደረገ እንደሚገኝም ዋና ስራ አስኪያጁ ገልጸዋል ።መንገዶቹን በተቀመጠላቸው የጊዜ ገደብ ለማጠናቀቅ እየተሰራ ነው ያሉት ኢንጂነር ፈቃዱ፥ መንገዶቹ ለትራፊክ ክፍት ሲሆኑ በከተማዋ የሚታየውን የትራፊክ መጨናነቅ ከማስቀረቱም በላይ ከደቡብ የሃገሪቱ ክፍሎች ወደ አዲስ አበባ ከገቡ በኋላ ለመተላለፍ ሲባል በመቆም ያሳልፉት የነበረውን ጊዜ  በእጅጉ ያሳጥረዋል። (ኤፍቢሲ)